Zuma-stigting vaar uit teen nuwe dagvaardingOudpres. Jacob Zuma vroeër vanjaar. (Foto: Nokuthula Mbatha/ANA) Die Jacob Zuma-stigting sê dit is ongekend dat ŉ regter homself aanwys om dokters te gaan ontmoet om te bewys dat Zuma wel siek was en nie daaroor gelieg het nie. Adjunkhoofregter Raymond Zondo, voorsitter van die kommissie wat staatskaping ondersoek, het vroeër aangedui dat hy die oudpresident se dokters self wil ontmoet nadat Zuma weens mediese redes nie voor die kommissie kon verskyn nie. Die stigting het Donderdag uitgevaar nadat ŉ dagvaarding Maandag aan Zuma beteken is waarin die datums vir sy verskyning voor die kommissie uiteengesit word. Ingevolge die aansoek vra die sekretariaat van die kommissie ŉ bevel van Zondo dat hy toegelaat word om ŉ dagvaarding uit te reik wat Zuma dwing om tussen 16 en 20 November voor die kommissie te verskyn. “Die datums daarin is dieselfde datum wat voorsitter Zondo reeds bekend gemaak het,” lui ŉ verklaring van die stigting. “Ons het in ons vorige verklaring gesê die oorspronklike aansoek hou verband met die tyd toe pres. Zuma oorsee was vir mediese behandeling. Ongelukkig het die voorsitter geweier om te glo dat pres. Zuma wel werklik siek was en wou hy sy dokter ontmoet – ŉ onderneming wat hy steeds nie nagekom het nie,” sê die stigting. Die stigting het só ŉ ontmoeting as ŉ ongekende stap bestempel. “ŉ Vraag wat die regspan dalk sal moet hanteer, is of die voorsitter van die kommissie informeel sy eie beslissing kan ophef en net aanbeweeg.” Die stigting voer aan die sekretariaat van die kommissie het nou die nuwe aansoek probeer “insmokkel”. “Ons is uiters teleurgesteld deur die agterbakse aanslag deur so ŉ belangrike regsforum. Dit bevestig ons vrese dat die kommissie in elke opsig bevooroordeeld teen pres. Zuma is.” Hy beskuldig die kommissie en sy getuienisleiers daarvan dat hulle niks anders is nie as ŉ “politieke proses wat hom voordoen as ŉ regsproses” terwyl daar agter die skerms politieke toutjies getrek word. “Die voortgesette bevooroordeling deur die kommissie en sy voorsitter jeens pres. Zuma bevestig ons vroeëre vrese van vooroordeel.”